Document ID: 32012R0897

KOMMISSIONENS FORORDNING (EU) Nr. 897/2012
af 1. oktober 2012
om ændring af bilag II og III til Europa-Parlamentets og Rådets forordning (EF) nr. 396/2005 for så vidt angår maksimalgrænseværdierne for restkoncentrationer af acibenzolar-S-methyl, amisulbrom, cyazofamid, diflufenican, dimoxystrobin, methoxyfenozid og nikotin i eller på visse produkter
(EØS-relevant tekst)
EUROPA-KOMMISSIONEN HAR -
under henvisning til traktaten om Den Europæiske Unions funktionsmåde,
under henvisning til Europa-Parlamentets og Rådets forordning (EF) nr. 396/2005 af 23. februar 2005 om maksimalgrænseværdier for pesticidrester i eller på vegetabilske og animalske fødevarer og foderstoffer og om ændring af Rådets direktiv 91/414/EØF (1), særlig artikel 14, stk. 1, litra a, og
ud fra følgende betragtninger:
(1)
Der er i bilag II og i del B i bilag III til forordning (EF) nr. 396/2005 fastsat maksimalgrænseværdier for restkoncentrationer af henholdsvis acibenzolar-S-methyl, cyazofamid og methoxyfenozid. Der er i del A i bilag III til forordning (EF) nr. 396/2005 fastsat maksimalgrænseværdier for restkoncentrationer af hhv. amisulbrom, diflufenican, dimoxystrobin og nikotin.
(2)
Der er i forbindelse med en procedure for godkendelse af anvendelse af et plantebeskyttelsesmiddel, der indeholder aktivstoffet acibenzolar-S-methyl, på hoved- og pluksalat og andre salatplanter, herunder Brassicaceae, indgivet en ansøgning i henhold til artikel 6, stk. 1, i forordning (EF) nr. 396/2005 om ændring af de gældende maksimalgrænseværdier.
(3)
Hvad angår amisulbrom er der indgivet en sådan ansøgning vedrørende anvendelse på tomater, auberginer og hoved- og pluksalat. Hvad angår cyazofamid, er der indgivet en sådan ansøgning vedrørende anvendelse på peberrod. Hvad angår diflufenican, er der indgivet en sådan ansøgning vedrørende anvendelse på oliven til fremstilling af olivenolie. Hvad angår dimoxystrobin, er der indgivet en sådan ansøgning vedrørende anvendelse på rug, sennepsfrø og solsikkefrø. Hvad angår methoxyfenozid, er der indgivet en sådan ansøgning vedrørende anvendelse på bladgrøntsager og friske urter (undtagen bredbladet endivie, vinblade, brøndkarse og julesalat).
(4)
I overensstemmelse med artikel 8 i forordning (EF) nr. 396/2005 har de berørte medlemsstater evalueret disse ansøgninger, og evalueringsrapporterne er sendt til Kommissionen.
(5)
Hvad angår nikotin i vilde svampe, er der fastsat midlertidige maksimalgrænseværdier ud fra den forudsætning, at de pågældende maksimalgrænseværdier bliver taget op til fornyet overvejelse på grundlag af en evaluering af nye data og oplysninger, herunder eventuel videnskabelig dokumentation om den naturlige forekomst eller dannelse af nikotin i vilde svampe. Kommissionen har modtaget nye data og oplysninger fra europæiske fødevarevirksomhedsledere, der bekræfter, at der er nikotin til stede i vilde svampe i mængder, der er kompatible med de nugældende maksimalgrænseværdier. Der findes imidlertid stadig ikke videnskabelig dokumentation for, at nikotin forekommer naturligt i vilde svampe, og som kan belyse, hvordan stoffet dannes. Beslutningen truffet af Den Stående Komité for Fødevarekæden og Dyresundhed den 11. maj 2009 om, at grænseværdierne for nikotin i vilde svampe skulle være gældende i to år, er derfor stadig gældende, om end de pågældende maksimalgrænseværdiers gyldighed bør forlænges i yderligere to år, så længe der ikke foreligger sådanne oplysninger.
(6)
Den Europæiske Fødevaresikkerhedsautoritet (EFSA) har vurderet ansøgningerne og evalueringsrapporterne, idet den især undersøgte risiciene for forbrugerne og, hvor det var relevant, for dyr, og afgav begrundede udtalelser om de foreslåede maksimalgrænseværdier (2). EFSA har sendt udtalelserne til Kommissionen og medlemsstaterne og offentliggjort dem.
(7)
Hvad angår alle andre anvendelser, konkluderede EFSA, at alle datakrav var opfyldt, og at de ændringer af maksimalgrænseværdierne for restkoncentrationer, som ansøgerne havde anmodet om, var acceptable med hensyn til forbrugersikkerheden på grundlag af en vurdering af forbrugereksponeringen for 27 specifikke europæiske forbrugergrupper. Der blev taget hensyn til de nyeste oplysninger om stoffernes toksikologiske egenskaber. Der kunne ikke påvises nogen risiko for, at det acceptable daglige indtag (ADI) eller den akutte referencedosis (ARfD) overskrides, hverken ved livslang eksponering for disse stoffer gennem forbrug af alle fødevareprodukter, der kan indeholde stofferne, eller ved kortvarig eksponering gennem et ekstremt forbrug af de pågældende afgrøder og produkter.
(8)
På baggrund af EFSA's begrundede udtalelser og under hensyntagen til alle relevante faktorer opfylder de ændringer af maksimalgrænseværdierne, som der er ansøgt om, kravene i artikel 14, stk. 2, i forordning (EF) nr. 396/2005.
(9)
Forordning (EF) nr. 396/2005 bør derfor ændres i overensstemmelse hermed.
(10)
Foranstaltningerne i denne forordning er i overensstemmelse med udtalelse fra Den Stående Komité for Fødevarekæden og Dyresundhed, og hverken Europa-Parlamentet eller Rådet har modsat sig foranstaltningerne -
VEDTAGET DENNE FORORDNING:
Artikel 1
Bilag II og III til forordning (EF) nr. 396/2005 ændres som angivet i bilaget til nærværende forordning.
Artikel 2
Denne forordning træder i kraft på tyvendedagen efter offentliggørelsen i Den Europæiske Unions Tidende.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 1. oktober 2012.

Labels: 17
20
0
3
6